Народ је био срећан што су деца могла да иду у школу, али су их повремено спречавале природне препреке. Ученици из Дренове и делова Шарана са десне обале реке нису могли да пређу Дреновицу и Дичину када набујају, а поједина деца су ишла и кроз шуму. О овоме је управитељ школе Радован Дивац 1903. године писао начелству среза. У школи је 1904. уведен пети, а 1905. је уведен и шести разред, који су укинути већ наредне 1906. године јер није било заинтересованих ученика да их похађају. Исте године основана је и школска књижница (библиотека). У школској 1911/1912. школу је похађало 85 дечака и 22 девојчице. Наредну годину обележио је Балкански рат, па је од 102 уписна ученика наставу похађало само 20. Учитељ Милан Иконић отишао је у рат, а часове је држала учитељица и његова жена, Живка Иконић. Од оснивања школе до 1912. године променило се 23 учитеља.